Uredba Sveta (EGS) št. 3499/90

z dne 27. novembra 1990

o spremembi Uredbe št. 136/66/EGS o vzpostavitvi skupne ureditve trga za olja in masti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 42 in 43 Pogodbe,

ob upoštevanju predloga Komisije 1,

ob upoštevanju mnenja Evropskega parlamenta 2,

ob upoštevanju mnenja Ekonomsko-socialnega odbora 3,

ker je bil s členom 5(1) Uredbe (EGS) št. 136/66 (EGS) 4, kakor je bila nazadnje spremenjena z Uredbo (EGS) št. 2902/89 5, za proizvodno pomoč uveden sistem maksimalnih zajamčenih količin; ker se v tem sistemu enota zneska pomoči zniža, če je maksimalna količina, določena za tržno leto, presežena; ker je treba zaradi zagotavljanja večjega ravnotežja na trgu in obvladovanja stroškov prodaje oljčnega olja v ta sistem vključiti tudi intervencijske cene; ker se intervencijske cene lahko znižajo šele v naslednjem tržnem letu; ker je treba določiti mejo znižanja teh cen;

ker je treba preveriti količino oljčnega olja, ki je proizvajalci ne smejo preseči, da lahko uživajo določene ugodnosti zaradi njihovega majhnega obsega proizvodnje; ker je treba tem proizvajalcem odobriti dodatni pavšalni znesek proizvodne pomoči, da se ublaži vpliv padca cen na trgu, če je maksimalna zajamčena količina presežena;

ker je zaradi zdravega upravljanja in poenostavitve sistema odobravanja proizvodne pomoči treba razlikovati med proizvajalci oljčnega olja, ki dosegajo ali ne dosegajo določene količine oljčnega olja; ker je treba enoto zneska pomoči pavšalno določiti za proizvajalce, ki ne dosegajo te količine,

SPREJEL NASLEDNJO UREDBO:

Člen 1

Uredba št. 136/66/EGS se spremeni:

1. Členu 4 se doda naslednji odstavek:

"4a. Če je v tržnem letu:

- ocenjena proizvodnja oljčnega olja presegla maksimalno zajamčeno količino, določeno za to leto in po potrebi povišano v skladu s petim pododstavkom (a) člena 5(1), se intervencijska cena za naslednje leto zniža za koeficient iz petega pododstavka (b) člena 5(1). Znižanje ne sme preseči 3 %,

- dejanska proizvodnja oljčnega olja manjša ali večja od ocenjene, se intervencijska cena za drugo tržno leto, ki sledi letu, na katerega se ta proizvodnja nanaša, ustrezno zviša ali zniža ne glede na 3-odstotno omejitev v tržnem letu.

Komisija določi znižanje ali zvišanje intervencijske cene iz prvega pododstavka vsako leto pred začetkom tržnega leta."

2. V členu 5:

(a) v drugem in šestem pododstavku odstavka 1 se "400' nadomesti s "500';

(b) odstavek 2 se nadomesti z naslednjim:

"2. Pomoč se odobri:

- proizvajalcem, ki proizvedejo povprečno najmanj 500 kg oljčnega olja v tržnem letu na podlagi dejansko proizvedenega oljčnega olja,

- drugim proizvajalcem na podlagi števila in možnosti pridelave oljk, ki jih gojijo, in donosa teh dreves, določenega v pavšalnem znesku in pod pogojem, da so bile pridelane oljke stisnjene."

3. Vstavi se naslednji člen:

"Člen 5a

1. Od tržnega leta 1991/92 se v času uporabe člena 4(4) (a) proizvajalcem, ki v tržnem letu v povprečju proizvedejo manj kakor 500 kg, odobri dodatna proizvodna pomoč. Pomoč znaša 3 ECU na 100 kg.

2. Če je potrebno, se za uporabo tega člena sprejmejo podrobna pravila po postopku iz člena 38."

Člen 2

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. novembra 1990

Za Komisijo

Predsednik

V. Saccomandi

1 UL C 277, 5.11.1990, str. 1.

2 Mnenje z dne 23. novembra 1990 (še ni objavljeno v Uradnem listu).

3 Mnenje z dne 19. septembra 1990 (še ni objavljeno v Uradnem listu).

4 UL 172, 30.9.1966, str. 3025/66.

5 UL L 280, 29.8.1989, str. 2.